उम्र बढ़ने के साथ कैंसर की आशंका भी बढ़ जाती है। अगर मुंह में कोई छाला हो, जो भर न रहा हो, मुंह खोलने, चबाने में दिक्कत हो रही हो, आवाज बदल रही हो, शरीर के किसी हिस्से में गांठ महसूस हो, लंबे समय से एसिडिटी हो और वह ठीक न हो रही हो, तिल या मस्से में बदलाव आ रहा हो तो कैंसर की आशंका हो सकती है। मुंह से जुड़े यहां बताए लक्षण देखकर मुंह के कैंसर का अनुमान तो खुद भी लगाया जा सकता है, लेकिन बाकी तरह के कैंसर की जांच के लिए टेस्ट जरूरी हैं। पुरुषों में दूसरे कैंसर के मुकाबले लंग्स कैंसर, इंटेस्टाइन कैंसर, टेस्टिकुलर कैंसर और प्रोस्टेट कैंसर होने के चांस ज्यादा होते हैं। प्रोस्टेट कैंसर की जांच के लिए प्रोस्टेट स्पेसिफिक एंटीजन (PSA) टेस्ट और इंटेस्टाइन के कैंसर के लिए पेट का अल्ट्रासाउंड कराएं। पेट के अल्ट्रासाउंड में गॉल ब्लैडर, पैनक्रियाज़, किडनी आदि की स्थिति का भी पता लग जाता है। पीएसए की कीमत करीब 500-600 रुपए और अल्ट्रासाउंड की कीमत 800-1000 रुपए होती है। जरा भी आशंका होने पर एहतियात के तौर पर कैंसर की जांच शुरू में ही करा लेनी चाहिए, इससे बीमारी को शुरुआती स्टेज में ही खत्म किया जा सकता है।